सेलेरी यानी अजवाइन की हरी पत्तियां. यह एक ऐसा सुपर फूड है, जिसके बारे में बहुत कम लोगों को जानकारी है. आपको यह जानकर आश्‍चर्य होगा कि सेलेरी के एक डंठल में मात्र 10 कैलोरीज़ होती हैं. सेलेरी में 95 फ़ीसदी पानी होता है. पर इसका यह अर्थ नहीं है कि यह हमारी सेहत के लिए फ़ायदेमंद नहीं होता. इसमें पोटैशियम, फॉलेट, फाइबर और भरपूर मात्रा में विटामिन के पाया जाता है. पानी और फाइबर की अधिकता होने के कारण यह हमारे पाचन तंत्र को भी सुचारू रखने में मदद करता है. इसका सेवन करने से पेट साफ़ रहता है. इतना ही नहीं जोड़ो के दर्द, दमा, इंफेक्शन व मुहांसों से पीड़ित लोगों के लिए भी यह बेहद लाभकारी होता है. स़िर्फ एक बात का ध्यान रखें. पूरा फ़ायदा उठाने के लिए ताज़े सेलेरी का सेवन करें. ख़रीदने के पांच से सात दिन बाद इसके पोषक तत्व नष्ट हो जाते हैं.